Vyf van TVET-kollege sterf in gru-botsingDie ongelukstoneel (Foto: Oos-Kaapse departement van vervoer) Vyf van die ses mense wat dood is na Woensdagoggend se ongeluk naby Aliwal-Noord in die Oos-Kaap, was aan die Ikhala-TVET-kollege in Queenstown verbonde. Die vyf Ikhala-werknemers, twee mans en drie vroue, is op slag dood nadat die Isuzu-dubbelkajuitbakkie waarin hulle gereis het reg van voor teen ’n Nissan UD-vragmotor gebots het op die N6 sowat 30 km buite Aliwal-Noord in die rigting van Jamestown. Die bestuurder en nog ’n insittende van die ligte vragmotor was in die wrak vasgekeer en het ernstige beserings opgedoen. Die bestuurder het later in die hospitaal aan sy beserings beswyk. Blade Nzimande, minister van hoër onderwys, het sy medelye betuig met die families, vriende en kollegas van die vyf Ikhala-personeellede. Volgens Nzimande se departement het die oorledenes van die kollege se sentrale kantoor na die Aliwal-Noord-kampus gery om daar werk te gaan doen toe die botsing plaasgevind het. Die vyf personeellede is geïdentifiseer as Monwabisi Siwa, senior eksamenbeampte, Christina Tingashe-Caba, sekretaresse van die adjunkhoof van akademiese dienste, Melisizwe Manzi, intern in die kantoor van die hoof, Bukelwa Baleka, intern in korporatiewe dienste, en Yandiswa Cwayi, intern op die Ezibeleni-ingenieurswesekampus. “Ons gedagtes en gebede is by die families van die oorledenes in hierdie moeilike oomblik,” het minister Nzimande gesê. Die departement sal saam met die bestuur van die kollege die nodige psigososiale ondersteuning en vertroosting aan die familie en onmiddellike personeellede van die oorledenes verskaf.